Tronkstraf vir vrou wat miljoene by ambulansdiens steel(Foto: Maroela Media) ŉ Vrou wat miljoene rande by ŉ ambulansdiens gesteel het terwyl sy as finansiële klerk daar gewerk het, is vandeesweek op bykans duisend aanklagte van bedrog skuldig bevind en tot direkte tronkstraf gevonnis. Die Valke het Anastasia Mariana Parkin (53) in Desember verlede jaar in hegtenis geneem ná hul voorlopige ondersoek gewys het sy het meer as R4 miljoen van haar destydse werkgewer, die St. Johns-ambulansdiens, gesteel. Brig. Hangwani Mulaudzi, woordvoerder van die Valke, het gesê Parkin se pligte het onder meer behels dat sy geld in die ambulansdiens se rekening inbetaal, asook salarisse en krediteure betaal. “Sy was die enigste gemagtigde gebruiker van die finansiële rekenaarprogram waarmee sy alle betalings moes rekonsilieer wat haar werkgewer ontvang of gedoen het.” Die Valke se ondersoek het reeds in Februarie verlede jaar begin en het gewys hoe Parkin doelbewus en onregmatig die geld in haar eie rekening, asook dié van haar familielede, inbetaal het. Die Oos-Londense landdroshof het haar skuldig bevind op altesaam 933 aanklagte van bedrog en vyf jaar tronkstraf opgelê.